**KUTSESTANDARD**

**Diplomeeritud maastikuarhitekt, tase 7**

**Kutsestandard on dokument**, milles kirjeldatakse tööd ning töö edukaks tegemiseks vajalike oskuste, teadmiste ja hoiakute kogumit ehk kompetentsusnõudeid. Kutsestandardeid kasutatakse õppekavade koostamiseks ja kutse andmiseks.

Kutsestandard **Diplomeeritud maastikuarhitekt, tase 7** on õppekava koostamise aluseks ja õppekava või samaväärse õppekava lõpetanule kutse andmise aluseks.

|  |  |
| --- | --- |
| **Kutse nimetus** | **Eesti kvalifikatsiooniraamistiku (EKR) tase** |
| *Diplomeeritud maastikuarhitekt, tase* | *7* |

**A-osa**

**TÖÖ KIRJELDUS**

|  |
| --- |
| **A.1. Töö kirjeldus** |
| Maastikuarhitektid planeerivad, projekteerivad ja korraldavad loodus- ning ehitatud keskkonda, rakendades seejuures esteetilisi ja teaduslikke põhimõtteid ökoloogilise jätkusuutlikkuse, maastike kvaliteedi ja tervise, ühismälu, pärandi ja kultuuri ning territoriaalse õigluse osas. Maastikuarhitektid koordineerivad, vajadusel juhivad erialade üleseid meeskondi, et tegeleda looduslike ning kultuuriliste ökosüsteemide vaheliste kokkupuutepunktidega ja luua ruumilahendusi, mis soodustavad sotsiaalset ja majanduslikku heaolu.1 Maastikuarhitekti roll on tõstatada arutelu ühiskonnas oluliste ruumiloomega seotud protsesside üle.  Maastikuarhitekti töö eesmärk on maastiku kui välisruumi terviklahenduse väljatöötamine, lähtudes kvaliteetse ruumi aluspõhimõtetest2. Oma töös lähtub maastikuarhitekt avalikust huvist ning heast planeerimis-, projekteerimis- ja ehitustavast ning kutse-eetikast.  Maastikuarhitekti töö on loominguline, valdkondi siduv ja sünteesiv ning dünaamilise iseloomuga.    Maastikuarhitekt töötab nii erasektoris kui ka avalikus teenistuses.  Maastikuarhitekti pädevust nõudvad enamlevinud välisruumi ehitusprojekti arhitektuuri osa (edaspidi *maastikuarhitektuuri osa*) koostamise objektid on:   1. teed ja tänavad; 2. väljakud ja platsid; 3. õuealad ja sisehoovid; 4. aiad, pargid ja muud rohealad; 5. sise- ja katuseaiad; 6. spordi- ja puhkerajatised; 7. mänguväljakud ja õuesõppe rajatised; 8. veega seotud välisruumid ja rajatised; 9. välisruumi väikeehitised; 10. kalmistud ja mälestusalad; 11. kaitsealused maastikuobjektid; 12. välisruumi taristuobjektid.   Välisruumi3 maastikuarhitektuuri osa projekteerimist käsitletakse ehitusseadustiku mõistes arhitektuurilise projekteerimisena.  Maastikuarhitekt juhib planeeringute koostamist või osaleb koostamises planeeringu kõikides liikides vastavalt oma pädevusele. Linnamaastike kõrval senisest enam maastikuarhitekti tähelepanu nõudvad objektid ja maastikud on: taristuobjektid, tööstus- ja energiamaastik (nt päiksepark, tuulikupark, karjäär), rohevõrgustik, kultuurmaastik (nt pärandmaastik, metsa- ja põllumajandusmaastik), transpordimaastik (nt maantee, sadam, lennuväli), vahe- ja üleminekumaastikud.  Maastikuarhitekti töö toimub peamiselt büroos, kuid ka välitingimustes objektil. Töö on üldjuhul loominguline ja võib olla periooditi vaimselt pingeline, töökoormus võib jaotuda ebaühtlaselt. Välitööde osas võib töö olla mõõdukat füüsilist pingutust nõudev. Töö nõuab head koostöö- ja läbirääkimisoskust.  Maastikuarhitekt kasutab oma töös tavapäraseid bürootöövahendeid, kommunikatsioonivahendeid, kontori-, fototöötlus-, modelleerimis- ja projekteerimistarkvara, kaarte, maketeerimisvahendeid, välitööl mõõte- ja dokumenteerimisvahendeid.  Maastikuarhitekti töö eeldab head koostöö-, läbirääkimis- ja suhtlemisoskust ning empaatia- ja keskendumisvõimet.  **Diplomeeritud maastikuarhitekt, tase 7** koostab iseseisvalt oma pädevuse piirides, ehitusprojekti maastikuarhitektuuri osa, planeeringuid, maastikuanalüüse. Pädevuspiire ületavate objektide korral töötab ta volitatud maastikuarhitekti juhendamisel ja vastutusel.  Diplomeeritud maastikuarhitekt, tase 7 iseseisva tegutsemise pädevuspiirid  **Diplomeeritud maastikuarhitekt, tase 7 võib iseseisvalt koostada detailplaneeringut,** kui see ei käsitle riikliku või kohaliku kaitse alla olevat objekti või ala, väärtuslikku maastikku või miljööväärtuslikku ala ning mis vastab kõikidele all loetletud tingimustele   1. Detailplaneering on üldplaneeringukohane 2. Ehitusõigus määratakse maksimaalselt kahele krundile 3. Ehitusõigus määratakse maksimaalselt kahele kuni kahe korteriga elamule koos abihoonetega   **Diplomeeritud maastikuarhitekt, tase 7 võib iseseisvalt koostada ehitusprojekti maastikuarhitektuuri osa all loetletud ehitusloakohustuslikele rajatistele**   1. Avalikkusele ligipääsetav eratee 2. Niisutus- ja kuivendusrajatis 3. Avaliku kasutusega spordi- ja puhkerajatis, sh mänguväljak kuni 10 kasutajale   **Kutsealal on kehtestatud veel kutsed**   * + - 1. Volitatud maastikuarhitekt, tase 7       2. Volitatud maastikuarhitekt- ekspert, tase 8   **Volitatud maastikuarhitekt, tase 7** teeb ise või juhib pädeva isikuna ehitusprojekti maastikuarhitektuuri osa ning planeeringu või maastikuanalüüsi koostamist. Lisaks annab ta eksperthinnanguid erinevatele maastikuarhitektuuri projektidele ja teeb auditeid maastikuarhitektuuri osa lahendustele, v.a. kõrgendatud avaliku huvi alla kuuluvale välisruumile ja selle rajatistele ning planeeringutele. 7. taseme maastikuarhitekt töötab iseseisvalt keerulistes, ettearvamatutes olukordades, juhendab kolleege ja vastutab meeskondade strateegilise tegutsemise eest.  **Volitatud maastikuarhitekt-ekspert, tase 8** teeb ise või juhib pädeva isikuna ehitusprojekti maastikuarhitektuuri osa ning planeeringu või maastikuanalüüs koostamist. Lisaks annab ta eksperthinnanguid erinevatele maastikuarhitektuuri projektidele, planeeringutele ja teeb auditeid maastikuarhitektuuri osa lahendustele, sh kõrgendatud avaliku huvi alla kuuluvale välisruumile ja selle rajatistele ning planeeringutele. 8. taseme volitatud maastikuarhitekt-ekspert töötab iseseisvalt meisterlikkust nõudvates keerulistes, piiritlemata ja uut strateegilist käsitlust vajavates olukordades. Analüüsib ja sünteesib iseseisvalt uusi ja keerulisi kutsealaseid ideid, sh lahendab unikaalseid ülesandeid ja loob uut erialast teadmust. Vastutab organisatsiooni strateegilise tegevuse ja valdkonna arendamise eest.  Selles kutsestandardis loetakse  **Kõrgendatud avaliku huvi alla kuuluvaks välisruumiks ja rajatiseks** nt miljööväärtuslikus piirkonnas või kaitsealune või ajalooliselt, ehituskunstiliselt, linnaehituslikult või muidu asukoha poolest märkimisväärset välisruumi ja rajatisi, v.a. nende konstruktsiooni osa  **Kõrgendatud avaliku huvi alla kuuluvaks planeeringuks** nt miljööväärtuslike piirkondade või kaitsealuste alade planeeringud või linnaehituslikult või asukoha poolest märkimisväärsete alade planeeringud  ¹ International Federation of Landscape Architects „Landscape Architecture Profession“ Kättesaadav: <https://iflaeurope.eu/index.php/site/general/landscape-architecture-profession> [Kasutatud 31.01.2024]  ² Kultuuriministeerium „Kvaliteetse ruumi aluspõhimõtted“ [Võrgumaterjal] Kättesaadav: <https://www.kul.ee/arhitektuur>. [Kasutatud 31.01.2024]  3 EVS 932 standard „Ehitusprojekt“ |
| **A.2. Tööosad** |
| A.2.1. Ehitusprojekti arhitektuuri välisruumi osa terviklahenduse koostamine selle kõigis staadiumites  A.2.2. Planeeringu koostamine erinevates planeeringu liikides  A.2.3. Maastiku uurimine, inventeerimine, hindamine ja maastiku hooldamise kavandamine |
| **A.3. Kutsealane ettevalmistus** |
| Diplomeeritud maastikuarhitekti kutse on hariduslik kvalifikatsioon, mis saadakse vastava eriala magistriõppe täies mahus läbimisel ning kantakse märkena õppeasutuse väljastatavale akadeemilisele õiendile või hinnetelehele. |
| **A.4. Enamlevinud ametinimetused** |
| Maastikuarhitekt, linnaaednik, linnakujunduse spetsialist, haljastuse- ja heakorra spetsialist jne |
| **A.5. Regulatsioonid kutsealal tegutsemiseks** |
| Planeerimisseaduse kohaselt peab planeeringu koostajal olema asjakohase eriala kõrgharidus ja piisav töökogemus või vastav kutse arvestades planeeringu liiki ja eesmärki.  Ehitusseadustikust tulenevalt kui ettevõtja ja pädev isik pakuvad ehitusloakohustusliku ehitise ehitusprojekti koostamise teenust majandustegevuse korras, peab ettevõtja vastutusel ja heaks tegutseva pädeva isiku kvalifikatsioon olema tõendatud kutseseaduse kohase kutsega. Välisruumi maastikuarhitektuuri osa projekteerimist käsitletakse ehitusseadustiku mõistes arhitektuurilise projekteerimisena, arhitektuuriline projekt on ehitusprojekti osa. |
| **A.6. Tulevikuoskused** |
| Tänane maailm seisab silmitsi suurte väljakutsetega. Kliimamuutused, kuhjuvad sotsiaalsed ja ühiskondlikud probleemid ning tormilised tehnoloogilised arengud toovad kaasa vajaduse kohaneda ning leida parimad uued viisid, kuidas tagada meid ümbritseva keskkonna ja inimeste heaolu. Maastikuarhitektuuril kui väga laiahaardelisel erialal on olemas eeldused, et neid muutuseid edukalt kureerida, kuid selleks, et läheneda välisruumile võimalikult terviklikult, on oluline allkirjeldatud võtmeoskuste ja teemavaldkondade arendamine.   * Digitaalsed oskused   Tehniliste oskuste osas puudutab maastikuarhitekte tulevikus senisest enam tarkvaraprogrammide tähtsuse kasv seoses projekteerimisprotsesside automatiseerimise, mudelprojekteerimisele (BIM) üle mineku ning 3D visualiseerimisvõimekuse tõstmisega kuni liit- ja virtuaalreaalsuseni välja. Digitaalse projekteerimise uuele tasemele viimine saab olema oluliseks konkurentsieeliseks ja töö efektiivsuse kasvu üheks mõjuriks. Tehisaru oskuslik kasutamine võib kiirendada erinevaid protsesse.   * Inimsõbralike ruumilahenduste kavandamine   Välisruumi planeerimisel ja projekteerimisel pakuvad aina enam väljakutseid valglinnastumise tagajärgedest tulenevad probleemid. Maastikuarhitekte kaasatakse autokeskset välisruumi muutma inimmõõtmeliseks ning jalakäija- ja ratturisõbralikuks. Oluline tööprotsessi osa on muuhulgas koostöö avalikkusega nii probleemkohtade laiemaks teadvustamiseks kui erinevate lahendusvõimaluste põhjendamiseks, sest ette võib tulla ka ebapopulaarseid otsuseid (nt rattateede kavandamine parkimiskohtade või sõiduradade arvelt).   * Keskkonnateadlikkus   Välisruumi projektide ökoloogilise mõju arvestamine ning suunamine läbi jätkusuutlike lahenduste ja materjalivaliku saab olema maastikuarhitekti igapäevatöö loomulik osa. Olemasolevate ressursside taas- ja uuskasutus, aga ka uute elementide kasutusse suunamise võimalused nende elukaare lõpul on teemad, millega tuleb aina rohkem kokku puutuda. Tehnogeensete lahenduste asendamine looduspõhistega (nt sademeveelahendused) toetab jätkusuutlikku ruumiloomet.   * Teadmised elurikkusest   Elurikkus ei piirdu vaid haljastuse liigirikkusega, vaid see on elusloodust laiemalt hõlmav jätkusuutlik kontseptsioon, hõlmates ka loomastiku koos nende sotsiaalsete ja käitumuslike vajaduste ning mullas ja õhus elavate mikroorganismidega. Maastikuarhitekti roll on olla elurikkuse hoidja, suurendaja ning teadvustaja, integreerides elus- ja eluta looduse elemente ning leides nende vahel sobivat tasakaalu.   * Rohelahenduste rakendamine   On aeg hakata haljastuse eest rohkem seisma, et välisruumi lahenduste kujunemist ei dikteeriks tehnovõrgud ning teekoridorid. Rohelahenduste integreerimisel tuleb olla ka loov ja nutikas, rakendades erinevaid kaasaegseid meetmeid haljastuse rajamiseks erinevate tehnovõrkude lähedusse, vertikaal- ning katusepindadele.   * Säilenõtkuse tagamine   Välisruumi kohanemisvõime erinevate muutuste keerises on aspekt, millega tuleb maastikuarhitektil oma töös mitmel tasandil arvestada. Olgu selleks siis kohalike kliima muutustega (sademed, temperatuur) toimetulek või tootmisest ja liiklusest (müra, saaste) tulenevate mõjude vähendamine, peab välisruum olema paindlik ja võimaldama selle kasutajale mugavat ja ohutut ruumikogemust igal ajahetkel. Kaasaegsed globaalsed muutused nagu pandeemiad, pagulaskriisid ning sõjad võivad pakkuda suuri väljakutseid ka välisruumi mõtestamisel.   * Targa linnaruumi kavandamine   Välisruumi lahendused peavad sammu pidama inimeste kasvava vajadusega käia kaasas tehnoloogiliste uuenduste ning digilahenduste võimalustega. Tark välisruum, nutikad ehitusmaterjalid ja tooted soosivad kaasaegse inimese õues viibimist ja tegutsemist.   * Ajutiste sekkumiste kureerimine   Praktilised tulemused on alati usaldusväärsemad ja informatiivsemad kui teoreetilised hüpoteesid. Seetõttu on teatud ruumilahenduste katsetamiseks mõistlik ellu viia ajutisi lahendusi, et testida tekkinud ruumi mõju ulatust, kasutajate meelsust ja teisi näitajaid. Ajutised sekkumised annavad alust ka aruteludeks, aidates erinevaid probleemkohti avalikkusele rohkem teadvustada.   * Hoolduspõhimõtete ümbermõtestamine   Välisruumi hooldusküsimustes saab ja peab maastikuarhitekt paljuski kaasa rääkima. Haljastuse ülehooldus vähendab liigi- ja elurikkust; teede hoolduses kasutatavad soolad rikuvad sillutismaterjali ning suretavad välja teeäärset haljastust; lumepuhastuse valed prioriteedid suunavad inimesed autodesse ning vähendavad keskkonnasõbralike liikumisviiside osakaalu, rääkimata välisruumi ligipääsetavuse vähenemisest liikumisraskustega inimeste jaoks. |

**B-osa**

**KOMPETENTSUSNÕUDED**

|  |
| --- |
| **B.1. Kutse struktuur** |
| Diplomeeritud maastikuarhitekt, tase 7 kutse koosneb üldoskustest B.2. ja kohustuslikest kompetentsidest B.3.1 - B.3.3. Kutse taotlemisel on nõutav üldoskuste ja kohustuslike kompetentside tõendamine. |
| **Kvalifikatsiooninõuded haridusele ja töökogemusele** |
| **Nõuded kutse taotlemisel**  Kutsestandardile vastava maastikuarhitektuuri magistri õppekava täies mahus läbimine või samaväärse sisuga muu eriala magistrikraad.  Muu eriala all peetakse silmas eriala, mis tagab teadmiste ja oskuste omandamise kutsestandardis kirjeldatud kompetentside saavutamiseks vajalikus mahus all loetletud valdkondades4   1. Kultuuriajalugu, sh maastikuarhitektuuri teooria ja ajalugu 2. Sotsiaalsed, poliitilised, majanduslikud ja looduslikud süsteemid 3. Disain kui sotsiaalne kunstiliik 4. Loodusteadused nagu ökoloogia, geoloogia, mullateadus, hüdroloogia ja bioloogia 5. Jätkusuutlikkuse põhimõtted, sh looduspõhised lahendused 6. Taimede tundmine ja kasutamine 7. Maastiku tehniline projekteerimine, mis hõlmab võimalike materjalide, meetodite ja tehnoloogiate läbitöötamist ja rakendamist, projektdokumentatsiooni koostamist ja projektijuhtimist 8. Maastiku projekteerimise, planeerimise ja uurimise teooria ja meetodid 9. Maastiku projekteerimine, korraldamine, planeerimine ja uurimine kõigil eri tasanditel ja rakendusvaldkondades 10. Infotehnoloogilised lahendused 11. Seadusandlus ja regulatsioonid 12. Kommunikatsioon ja kaasamine 13. Kutse-eetika   **K**utse on soovitavalt tähtajatu, mistõttu kutse taastõendamise nõudeid ei määrata.  Kutse andmise korraldus on reguleeritud maastikuarhitekti kutsete kutse andmise korras.  4 International Federation of Landscape Architects „IFLA/UNESCO CHARTER FOR LANDSCAPE ARCHITECTURAL EDUCATION“[Võrgumaterjal] Kättesaadav <https://www.iflaeurope.eu/assets/docs/E1_IFLA-UNESCO_Charter_for_Landscape_Architectural_Education_2017_with_IFLA_Europe_addenda_2017_1.pdf> [Kasutatud 31.01.2024] |

|  |
| --- |
| **B.2. Diplomeeritud maastikuarhitekt, tase 7,üldoskused** |
| Mõtlemisoskused   1. Analüüsioskus – Jagab teabe väiksemateks üksusteks ning näeb detailide taga tervikut. Lahendab intellektuaalseid ülesandeid ning tajub üksiktoimingute või etappide kaugemat eesmärki. Hindab kriitiliselt olemasolevat teavet, loob seoseid, teeb järeldusi ja loob seega uut väärtust. 2. Probleemidega tegelemine – Tuvastab ja sõnastab tekkida võivad ning juba tekkinud probleemid. Jagab suuremad probleemid väiksemateks osadeks, hindab võimalusi ja strateegiaid probleemidele lahenduse leidmiseks. 3. Ruumiline mõtlemine – Mõistab ruumi tervikuna ja ruumi erinevate osade vahelisi suhteid. Tajub ja oskab analüüsida ruumi muutmise mõju.   Enesejuhtimisoskused   1. Väärtustest lähtumine – Juhindub oma töös ja kutsealases tegevuses üldtunnustatud ja tööalastest eetikanõuetest (vt, lisa 1 Maastikuarhitekti kutse-eetika). Arvestab ka teiste kutsevaldkondade spetsialistide käitumise aluseks olevate heade tavade ja standarditega. 2. Juhistest ja nõuetest lähtumine - Järgib tööd tehes asjakohaseid juhiseid, nõudeid, eeskirju, õigusakte, standardeid jmt. 3. Iseseisev tegutsemine – Püstitab iseendale ülesandeid ning lahendab need. 4. Eesmärgi saavutamine – Teeb eesmärgi saavutamiseks kohaseid valikuid. Tegutseb järjekindlalt ülesande täitmise või tegevuse lõpuleviimise nimel. 5. Vastutuse võtmine – Seostab oma tegevust võimalike tagajärgedega ning on valmis ja võimeline tulemustest aru andma.   Lävimisoskused   1. Suhtlemisoskus – On võimeline looma teiste inimestega kontakti, väljendab end arusaadavalt ja arvestab suhtluspartneri vajadustega. 2. Meeskonna- ja koostööoskus – Arvestab meeskonna vajaduste ja ühiste eesmärkidega ning teeb ülesannete täitmiseks teistega koostööd. 3. Teabe esitamine – Jagab suuliselt või kirjalikult inimestele või inimeste gruppidele asjakohast teavet. 4. Märgisüsteemide kasutamine – Mõistab ja kasutab erialaste sümbolite kokkulepitud tähendust. 5. Keeleoskus – Kasutab enese suuliseks ja kirjalikuks väljendamiseks eesti keelt vähemalt tasemel B2 (vt lisa 2 Keelte oskustasemete kirjeldused). Kasutab oma valdkonnas kokkulepitud oskuskeele mõisteid ja termineid. 6. Digitaalne kirjaoskus – Mõistab ja kasutab digitaalseid süsteeme, tööriistu ja rakendusi ning töötleb digitaalset teavet, iseseisva kasutaja tasemel (Lisa 3 DigiComp). |

|  |
| --- |
| **B.3. Kompetentsid** |

**KOHUSTUSLIKUD KOMPETENTSID**

|  |  |
| --- | --- |
| **B.3.1. Ehitusprojekti arhitektuuri välisruumi osa terviklahenduse koostamine selle kõigis staadiumites** | **EKR tase 7** |
| Tegevusnäitajad   1. Oma pädevuse piirides või objekti vastutava maastikuarhitekti juhendamisel selgitab välja ja analüüsib asukohast, kasutajate vajadustest ja võimalustest tulenevaid lähtetingimusi ning koostab välisruumi projekteerimise lähteülesande ja tegevuskava. 2. Koostab oma pädevuse piirides või objekti vastutava maastikuarhitekti juhendamisel ja lähteülesande alusel erinevaid ruumilisi visioone, kontseptsioone ning eskiislahendusi. Leiab funktsionaalselt, sotsiaalselt, looduslikult, konstruktiivselt ja tehniliselt toimiva, ohutu ning esteetiliselt ja majanduslikult tasakaalustatud jätkusuutliku lahenduse. 3. Koostab oma pädevuse piirides või objekti vastutava maastikuarhitekti juhendamisel ja eskiisist lähtudes ehitusprojekti eel-, põhi- ja tööprojekti arhitektuuri osa välisruumi lahendused vastavalt ehitusprojektile esitatavatele nõuetele ja heale tavale ning kooskõlas teiste ehitusprojekti osadega. 4. Vormistab oma pädevuse piirides või juhendamisel ehitusprojekti graafilise, tekstilise ja illustratiivse osa selgelt, loetavalt ja arusaadavalt ning vastavalt ehitusprojekti vormistamisele esitatavatele nõuetele. 5. Selgitab välja osapoolte vajadused ning leiab mõistlikud ja tasakaalustatud lahendused. Vajadusel konsulteerib teiste pädevate spetsialistidega. 6. Teostab oma pädevuse piires või objekti vastutava maastikuarhitekti juhendamisel autorijärelevalvet. Seisab ruumilise lahenduse terviklikkuse ja projektile vastavuse eest ehitamise käigus. Koostab välisruumi ja selle rajatiste hooldus- ning kasutusjuhendid, arvestades toodete ja materjalide tootja juhendeid ning neile kehtestatud nõudeid. | |
| **B.3.2. Planeeringu koostamine erinevates planeeringu liikides** | **EKR tase 7** |
| Tegevusnäitajad   1. Analüüsib planeeringu lähteolukorda, arvestades ruumilise, majandusliku, sotsiaalse, loodusliku, kultuurilise jm keskkonna arengu pikaajalisi suundumusi ja vajadusi. Koostab lähteseisukohad planeeringu ruumilise terviklahenduse koostamiseks, arvestades võimalikult paljude ühiskonnaliikmete vajaduste ja huvidega. 2. Koostab oma pädevuse piirides või objekti vastutava maastikuarhitekti juhendamisel vastutustundlikke ruumilisi visioone ja strateegiaid ning planeeringu eskiislahendusi, leides ühiskonnale vajalikke, funktsionaalselt, esteetiliselt ja majanduslikult tasakaalustatud lahendusi. 3. Mõistab osapoolte vajadusi ja osaleb tasakaalustatud ja ellurakendatava planeeringulahenduse leidmisel. Teeb koostööd avalikkuse, huvitatud isikute ja asjakohaste ametiasutustega igas tööetapis, kasutades selleks sobivaid koostöövorme. 4. Koostab oma pädevuse piirides või objekti vastutava maastikuarhitekti juhendamisel tasakaalustatud ja ellurakendatava planeeringu ruumilise terviklahenduse, mis lähtub varasematest analüüsidest, visioonidest ja eskiislahendusest, ning loob eeldused ja võimalused kvaliteetse elukeskkonna kujundamiseks 5. Tutvustab, selgitab ja põhjendab planeeringu lahendust ning vastab üleskerkinud küsimustele mõistetavalt. Tagab teabe kättesaadavuse ning oskab planeeringu eesmärgist tulenevalt välja tuua olulisemaid arutluse punkte. 6. Vormistab planeeringu graafilise, tekstilise ja illustratiivse osa selgelt, loetavalt ja arusaadavalt. | |
| **B.3.3. Maastiku uurimine, inventeerimine, hindamine ja maastiku hooldamise kavandamine** | **EKR tase 7** |
| Tegevusnäitajad   1. Kavandab oma pädevuse piirides või objekti vastutava maastikuarhitekti juhendamisel lähtuvalt tööülesandest tööprotsessi, valib välja sobiva metoodika, kaasab vajalikud eksperdid, määratleb kooskõlastuste vajaduse. 2. Kogub tööülesandest lähtuvalt lähteandmed, kasutades asjakohaseid andmekogusid, ekspertarvamusi jne. Teeb välitööd, vajadusel hangib tööks vajalikud kooskõlastused ning konsulteerib asjakohase spetsialistiga. 3. Analüüsib oma pädevuse piires andmekogudest, ekspertidelt ja /või välitöödelt saadud andmeid, kasutades asjakohaseid ja sobivaid metoodikaid ja meetodeid. Vajadusel konsulteerib volitatud maastikuarhitektiga.- 4. Koostab lähtuvalt lähteülesandest kas uuringu lõpperaporti, aruande, hoolduskava, inventuuri vm, vormistades selle graafilise, tekstilise ja illustratiivse osa selgelt, loetavalt ja arusaadavalt. | |

**C-osa**

**ÜLDTEAVE JA LISAD**

|  |  |
| --- | --- |
| **C.1. Teave kutsestandardi koostamise ja kinnitamise kohta ning viide ametite klassifikaatorile** | |
| 1. Kutsestandardi tähis kutseregistris | Täidab kutseregistri töötaja |
| 1. Kutsestandardi koostajad | Edgar Kaare – Eesti Maastikuarhitektide Liit, Tajuruum OÜ  Egle Nõmmoja – Tartu Vallavalitsus  Katrin Koov – Eesti Kunstiakadeemia  Minea Kaplinski-Sauk – Hamletia OÜ  Rutt Piir – Roadplan OÜ  Teele Nigola – Kobras AS  Toomas Muru – Eesti Maaülikool  Ülle Kunnus – Ekseeder OÜ  Ülle Maiste – AT HOME OÜ |
| 1. Kutsestandardi kinnitaja | Arhitektuuri, geomaatika, ehituse ja kinnisvara kutsenõukogu |
| 1. Kutsenõukogu otsuse number |  |
| 1. Kutsenõukogu otsuse kuupäev |  |
| 1. Kutsestandard kehtib kuni |  |
| 1. Kutsestandardi versiooni number | 5 |
| 1. Viide ametite klassifikaatorile (ISCO 08) | 2162 Maastikuarhitektid |
| 1. Viide Euroopa kvalifikatsiooniraamistikule (EQF) |  |
| **C.2. Kutse nimetus võõrkeeles** | |
| Inglise keeles: *Graduate Landscape Architect, EstQF Level 7* | |
| **C.3. Lisad** | |
| Lisa 1 Kutse-eetika  Lisa 2[Keele oskustasemete kirjeldused](http://gofile.me/3oeTg/zr5Rxz9CG)  Lisa 3 [DigComp](http://gofile.me/3oeTg/7VGjViYwu) enesehindamise skaala | |